Die Pos | Hoofartikel | Waar is die hekwagters oor alle gesondheidsake?
Waar is die hekwagters oor alle gesondheidsake?
08 March 2018 l Hoofartikel l Views: 56 l 16 days ago
Die listerioseramp wat die afgelope week op almal se lippe is, behoort ernstige waarskuwings op verskeie ander terreine behalwe die voedselbedryf te laat flikker.
Dié dodelike kiem, wat al minstens 180 lewens geëis het, het Suid-Afrikaners opnuut wérklik laat wonder wat alles in verwerkte kosprodukte skuil.
Die departement van gesondheid het die oorsprong van die bakterie nage-speur na die kosreus Enterprise se fabriek in Polokwane wat polonie, worsies en kouevleis vervaardig. Alle verwerkte vleisprodukte van dié vervaardiger, sowel as dié van Rainbow Chicken Limited (RCL) wat hoenderpolonie vervaardig, moes van winkel-rakke onttrek word. Die produkte wat kliënte nie meer op die rakke gaan sien nie, is Bokkie, Renown, Lifestyle en Mielie-Kip-produkte soos polonies, viennas, smere, wors, salamie, spek en gesnyde en vakuumverpakte produkte.
Behalwe vir die tragedie dat mense hul lewens verloor het, kan ’n mens net dink wat die ekonomiese impak van hierdie onthullings sal wees. Aanlegte het reeds gesluit, mense het hul werke verloor, daar is verlies aan inkomste vir verskaffers en eise wat aan die kom is.
Hierdie gesondheidsramp laat ern-stige vraagtekens hang oor die rol wat gesondheidsinspekteurs in die land speel. Hoe lank al waarsku verbruikers dat daar wantroue is oor die gehalte en veiligheid van geprosesseerde vleis in Suid-Afrika? Het ons nie geleer uit die gevriesde hoender-debakel van nie te lank gelede nie?
Suid-Afrika het dringend gekwalifiseerde, betroubare en dinamiese gesondheidsinspekteurs nodig. Daar het te veel tyd verloop waar Gods water net oor Gods akker op te veel gebiede geloop het. Nóg rampe, net soos die listerioseramp, is aan die broei by talle staatshospitale, klinieke, stortingsterreine, abattoirs, kinderhuise, afgeleë skole, skuilings en openbare toilette.
Suid-Afrikaners het, met die uitskop van pres. Jacob Zuma, ’n sprankie hoop gekry dat pres. Cyril Ramaphosa beter lewensomstandighede vir die land se mense sal help skep. Mag dit so wees dat dodelike polonies en worsies tog ook die klem sal laat val op smerige staatshospitale, lewensgevaarlike stortingsterreine en skole waar puttoiletstelsels nog gebruik word.